L'Escola d'Administració Pública de Catalunya treballa per oferir als directius públics una formació que incorpori noves tendències de govern i governança enfocades cap a un lideratge que els permeti donar respostes a les exigències de la ciutadania i que fomenti l'apropament de l'Administració a una societat complexa i canviant, des d'un punt de vista ètic i basat en el comportament responsable d'aquest personal.
Aquesta aproximació té com a base el Marc professional de la funció directiva a les administracions públiques, document en què es descriuen les funcions i les competències professionals vinculades a l'exercici de la direcció pública professional i que serveix de punt de partida per a totes les activitats d'aprenentatge que dissenyem.
L'Escola també té la voluntat de participar en projectes de cooperació al desenvolupament, perseguint sempre els mateixos estàndards d'excel·lència; i en aquest marc de cooperació, enguany ha participat, els dies 28 de febrer i 1 de març de 2019, en les Jornades de la Asociación Nacional de Consejeros Regionales que s'han coorganitzat amb l'Organització de Regions Unides (ORU Fogar), i que s'han dut a terme a les comunes de Peralillo i Palmilla de la regió O'Higgins de Xile.
Els consejeros regionales són càrrecs electes dels Consejos Regionales (CORE) que conformen el Govern subnacional de Xile i que tenen caràcter normatiu, resolutiu i fiscalitzador en l'àmbit propi de competències dels governs regionals.
Entre les principals atribucions dels CORE destaquen aprovar els plans regionals de desenvolupament urbà, metropolità i intercomunals, aprovar els pressupostos de desenvolupament regional i resoldre la distribució dels recursos del Fons Nacional de Desenvolupament Regional.
Les jornades han comptat amb la participació del president de l'Asociación Nacional de Consejos Regionales, de parlamentaris xilens i dels alcaldes de les comunes en les quals s'ha celebrat el programa de formació.
La formació ha anat a càrrec del Sr.
Marc Darder, cap de servei d'Acció en l'Hàbitat Urbà del Departament de Territori i Sostenibilitat, i del Sr.
Marc Darder ha centrat les seves intervencions en l'exposició del Pla territorial general de Catalunya, i n'ha presentat els orígens, els elements clau i les dificultats amb què s'han topat en la seva elaboració, i ha reafirmat el gran valor que té que la planificació es realitzi amb la major part dels agents que actuen en el territori.
Carles Mendieta ha aprofundit en les dimensions del lideratge que determinen la qualitat dels directius públics, diferenciant el rol dels càrrecs electes de les exigències dels directius públics professionals.
A la sessió també s'ha aprofundit en els elements clau de la comunicació a l'Administració pública, especialment en les qüestions vinculades a la transparència, la rendició de comptes i la importància d'obrir processos participatius en les estratègies de desenvolupament.
La metodologia de treball ha combinat l'exposició dels ponents amb sessions de debat amb els participants, les quals han permès aprofundir en les aplicacions dels continguts teòrics a la seva realitat.
Els participants han considerat de gran valor les experiències exposades, les quals ajudaran a ajustar les accions que s'estan duent a terme per a impulsar els plans regionals de desenvolupament a Xile.
La missió s'ha completat, el 2 de març, amb una visita a la comuna de Lautaro, a la regió de l'Araucania, dirigida a regidors i directius de les vuit municipalitats que constitueixen la regió.
La sessió ha servit per fer una síntesi dels principals temes abordats a les sessions de treball amb els CORE.